Rijeka, 25. listopada 2019.g.

**PRIOPĆENJE ZA MEDIJE**

**STRANI MEDIJI U DVODNEVNOM POSJETU RIJECI - EUROPSKOJ PRIJESTOLNICI KULTURE 2020.**

**U Rijeci od jučer boravi deset njemačkih novinara čija je posjeta uvod u jednogodišnji program koji za cilj ima popratiti događanja riječkog projekta Europske prijestolnice kulture za godinu 2020.**

**U dvodnevnu posjetu Rijeci stiglo je deset njemačkih novinara koji se bave kulturom te je njihovim dolaskom započeo niz aktivnosti u organizaciji Njemačkog kulturnog foruma za centralnu i istočnu Europu, usmjerenih na praćenje i dokumentiranje programa koji će se odvijati sljedeće godine u Rijeci, kada grad bude nosio titulu Europske prijestolnice kulture**.

U Rijeku su stigli: **Alena Wagnerová-Köhler** (Neue Zürcher Zeitung, Kulturzeitschrift Literární noviny), **Cord Aschenbrenner** (Süddeutsche Zeitung), **Achim Engelberg** (Neue Zürcher Zeitung, Der Freitag, Blätter für deutsche und internationale Politik), **Sigrid Hoff** (RBB Kulturradio), **Eva Steinlein** (NDR Kultur, Tagesschau), **Ilka Desgranges** (Saarbrücker Zeitung), **Hubert Wolf** (Westdeutsche Allgemeine Zeitung), **Conrad Lay** (Deutschlandfunk), **Ute Büsing** (RBB Inforadio/Kultur), **Hanns-Christoph Koch** (3sat Kulturzeit) i **Gregor Mayer** (Deutsche Presse-Agentur).

**U obilazak grada** novinare je jučer, 24. listopada, povela prof. Angela Ilić s minhenskog Instituta za njemačku kulturu i povijest Jugoistočne Europe na Sveučilištu Ludwig-Maximilian, a **posjetili su također Državni arhiv i Sveučilišnu knjižnicu** te se susreli s pročelnicom Odjela za germanistiku pri Filozofskom fakultetu, dr. Petrom Žagar-Šostarić, knjižničnom savjetnicom, Leom Lazzarich, kao i s prof. dr. Borisom Dudašom te predsjednikom Studentskog zbora, Marko Berberovićem i ostalim studentima.

**Danas su se novinari susreli s pročelnikom Odjela za kulturu Grada Rijeke, Ivanom Šararom, a nakon toga upoznaju i tim RIJEKE 2020 uz prezentaciju projekta.** Tijekom popodneva njemački će novinari posjetiti učenike i profesore Gimnazije Andrija Mohorovičić, te obići Muzej grada Rijeke gdje će ih dočekati ravnatelj Muzeja, dr. Ervin Dubrović i prof. dr. Irvin Lukežić.

Ova prva studijska posjeta njemačkih novinara prva je u nizu aktivnosti koje će Njemački kulturni forum za centralnu i istočnu Europu provoditi u Rijeci. Tako će se **od svibnja do listopada 2020. godine održati literarni rezidencijalni program za jednog njemačkog pisca ili novinara koji će kroz šest mjeseci pratiti EPK događanja i pisati o gradu.** **Odabrani pisac/novinar u tom periodu aktivno će sudjelovati u kulturnom životu gradu te kroz svoje tekstove obraditi teme zajedničke kulture i povijesti.** Njemački kulturni forum za centralnu i istočnu Europu ovakvim tipom rezidencija želi promicati interkulturalni dijalog i široj javnosti približiti zajedničko kulturno nasljeđe Nijemaca i njihovih susjeda, posebno na onim područjima gdje su nekoć živjeli (ili još žive) upravo Nijemci.

**Također, odabranom piscu/novinaru će se u lipnju i srpnju 2020. godine pridružiti i filmska ekipa koja će snimati film o rezidenciji, gradu Rijeci i EPK programu**, dok bi **premijera dokumentarca trebala biti održana koncem iste godine u Rijeci i Berlinu.**

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42